Publication: Magyar Közlöny
Issue: MK-2007-87 (Year: 2007, Number: 87)
Era: 2004-2010
Section: 36/1992. (VI. 10.) AB határozat, ABH 1992, 207.
Paragraph Index: 565

8. Az Alkotmánybíróság vizsgálta azt a kérdést is, hogy a köztársasági elnököt – az Alkotmány 31/A. § (1) bekezdés j) pontjában foglalt kitüntetés-adományozási jogköre gyakorlása során – megilletõ érdemi döntés alkotmányos mércéjeként szolgáló Magyar Köztársaság alkotmányos értékrendjét milyen tartalmi elemek alkotják. A Magyar Köztársaság alkotmányos értékrendje az Alkotmányban normatív módon meghatározott elsõdleges (alapvetõ) értékekbõl, az Alkotmány normatív rendelkezéseibõl értelmezéssel megállapított alkotmányos elvekbõl és értékekbõl (leszármaztatott értékek), valamint az egyes jogági kódexekben (törvényekben és egyéb jogszabályokban), így az állami kitüntetések adományozására vonatkozó törvényekben és egyéb jogszabályi rendelkezésekben megjelenõ – az Alkotmány elsõdleges és leszármaztatott értékrendjét kifejezõ (azt közvetítõ) – további értékekbõl áll. Ezek az értékek az Alkotmánybíróság értelmezéseiben (határozataiban), és végsõ soron az egész alkotmányos kultúrában jelen vannak. Az Alkotmányban foglalt elsõdleges és leszármaztatott értékek egy hierarchikus értékrendet alkotnak, a normatív formában megjelenõ elsõdleges értékekbõl – az Alkotmánybíróság irányadó gyakorlatának megfelelõen – többféle leszármaztatott alkotmányos érték (elv) vezethetõ le. Az Alkotmányban foglalt hierarchikus értékrend „csúcsán” az Alkotmány 54. § (1) bekezdésében foglalt emberi élethez és méltósághoz való alapjog helyezkedik el, amely számos további alkotmányos alapjog alapja és forrása, az alkotmányos alapjogok egyik „anyajoga”. Az emberi élethez való alkotmányos alapjog abszolút (korlátozhatatlan) voltából fakad a halálbüntetés (alkotmányos) tilalma.

Source: https://magyarkozlony.hu/hivatalos-lapok/21a765f325dbbd4749c4a2b308f7876745217987/dokumentumok/db26a4b6b9bfe2527f3b564a51e81f0f0b5faedb/letoltes